Kopelang o itshetsa ka dijo tsa setso
Mme Margret Kopelang ke mme yo o itshetsang ka kapei ya Setswana e gongwe bangwe ba sa boneng e ka nna kgwebo. Mme Kopelang o tlhaloseditse BOPA, fa a sale a inaakantse le kgwebo e ka 2 000. A re o thaile fela a hirirsetse caravan a apeela mo go yone mme ka nako eo o ne a sa tlhaole gore o apaya dijo dife. Mogwebi yo, a re o ne a simolola a apeela baagi, mme ya re morago a bona phatlha fa a ka apeelang teng go bapa le ntlo lehalahala ya Lady Khama Community ka 2002. A re ditlhwatlhwa tse di kwa godimo tsa phiriso di ne tsa mo koba mo lefelong leo mme go na le go ineela, a ikanya go apeela kwa lapeng. “E rile ka 2010 ka simolola go apeela dijo tsa setso kwa lapeng ke di tsisa e le tsa motshegare fela mo maemelong a dithekisi,” ga bua Mme Kopelang. Dingwe tsa dijo tse a di apayang ke lehata la mpswapswa le la korong, bogobe jwa lerotse, lephutshe le jwa lebelebele ga mmogo le morogo wa Setswana. Mme Kopelang a re bontsi bo kgatlhegela dijo tsa gagwe fela thata, a supa fa bangwe ba tswa kwa mafelong a a kgakala go tla go reka e bile a seke a boela lwapeng ka dijo. O supile fa mokgwa o a apayang dijo ka one e le one kgogedi mo bareking. Mme Kopelang o supile fa a ise a bone thuso go tswa mo pusong mme se e le maiteko a gagwe fela ka ga a itebe diatla. A re katlego ya gagwe ke ya tlhaloganyo ka a ise a e sekoleng sa kapei. “Mo tirong e, ke thusiwa ke ba lwapa lwame ka gore ke bone bajaboswa,” Mme Kopelang a tlhalosa. A re o itemogetse mosola wa dijo tsa setso ka a di lema mme a rekise thobo, ka jalo dipoelo di nne botoka ka ditshenyegelo di le kwa tlase. O supile fa nngwe ya dikgwetlho gantsi e le go tlhoka dingwe jaaka morogo kana marotse fa a sena thobo. O rotloetsa Batswana go itshimololela dikgwebong ka bonnye jo ba nang najo, e seng go inyatsa. BOPA